'हमारी वैचारिक विजय हो चुकी है, वास्तविक विजय भी नजदीक', ममता के चंडी पाठ पर बोले योगी आदित्यनाथ
पश्चिम बंगाल की मुख्यमंत्री ममता बनर्जी के चंडी पाठ करने पर यूपी के सीएम योगी आदित्यनाथ ने कहा कि यह हमारी वैचारिक विजय है, हमारी वास्तविक विजय भी साथ साथ चल रही है, जो लोग दुर्गा पूजा नहीं करते थे या उसको बैन करते थे आज वो चंडी पाठ कर रहे हैं।
नई दिल्ली: पश्चिम बंगाल की मुख्यमंत्री ममता बनर्जी के चंडी पाठ करने पर यूपी के सीएम योगी आदित्यनाथ ने कहा कि यह हमारी वैचारिक विजय है, हमारी वास्तविक विजय भी साथ साथ चल रही है, जो लोग दुर्गा पूजा नहीं करते थे या उसको बैन करते थे आज वो चंडी पाठ कर रहे हैं। बता दें कि इंडिया टीवी को दिए गए एक्सक्लूसिव इंटरव्यू में सीएम योगी ने यह बात कही। योगी ने कहा, ''जो लोग हिंदू बोलने में संकोच करते थे आज चुनावी मंचों पर कह रहे हैं कि मैं भी हिंदू हूं मैं भी जनेऊ धारण करता हूं, यह हमारी वैचारिक विजय है और इससे पता चलता है कि वास्तविक विजय भी के हम नजदीक हैं।''उन्होंने कहा, ''अगर आप वास्तविक हिंदू हैं तो हिंदू आपको हिंदू मानेगा, अगर एक्सिडेंटल हिंदू हैं तो हिंदू आपको हिंदू नहीं मानेगा, इसलिए स्थिति हो जाती है न घर के न घाट के। जो चुनावों के समय हिंदू बनने का प्रयास करते हैं तो उनकी स्थिति वही होती है जो न घर की न घाट की।''सीएम ने आगे कहा, ''वोट बैंक की राजनीति करने वाले लोग जिन्होंने आजादी के बाद अपना वोट बैंक बनाकर हिंदुओं को दोयम दर्जे का नागरिक बना दिया था, आज वे लोग CAA का विरोध कर रहे हैं, लेकिन CAA के लिए उचित माहौल है और इसके लिए प्रधानमंत्री मोदी और गृह मंत्री जी का आभार व्यक्त करना चाहिए, जिन्होंने इसे लागू किया।''